Gro Shetelig

Gro Shetelig (født 8. september 1948 i Oslo) er en norsk gehørpedagog, pianist og forfatter.

Biografi 
Shetelig tok eksamen i klaverpedagogikk ved Musikkonservatoriet i Oslo i 1969, deretter en bachelor i piano i 1971 ved Oberlin College i Ohio, USA. Tilbake i Oslo tok hun musikk mellomfag ved Universitetet i Oslo og i 1975 diplomeksamen i musikkteori, hovedfag hørelære, ved Norges musikkhøgskole. Tittelen på diplomoppgaven var «Hørelære integrert i klaverundervisningen». Hun har studert klaver hos blant andre Kiersten Torp Steinnes, Liv Glaser, Reimar Riefling, Freeman Koberstein, Robert Riefling og Eva Knardahl.

Som dosent i gehørtrening, har hun vært ansatt ved Norges musikkhøgskole siden 1974. Før dette hadde hun i årene 1968–1969 blant annet jobb som skuespiller/sanger ved Det Norske Teatret i Oslo i oppsetningen Spelemann på taket og som sufflør ved dukketeateret på Oslo Nye Teater. Hun var klaverpedagog ved Bærum kommunale musikkskole fra 1971 til 1973, deretter ble hun dosent ved UiT–Norges arktiske universitet og dosent emerita ved Norges musikkhøgskole.

Shetelig har jobbet med mange sider av og på mange forskjellige nivåer av gehørfaget som pedagog, og hun har også jobbet med gehørdidaktikk. Hun har vært sentral i utviklingen av gehørfaget i høyere utdanning og vært en aktiv formidler av fagets forskjellige anvendelsesområder og nødvendighet. Hun har jobbet med nybegynnere, amatører, profesjonelle musikere og blivende pedagoger både ved Norges musikkhøgskole, Universitetet i Oslo, Operahøgskolen og Universitetet i Tromsø. Hun har også publisert en rekke fag- og lærebøker, og holder jevnlig foredrag og fagseminarer for musikkpedagoger og musikere.

Før musikerkarrieren til Shetelig ble avbrutt i 1974 på grunn av en håndskade, var hun en aktiv og mye brukt pianist, både som solist og akkompagnatør. Hun har blant annet vært solist med Harmonien i Bergen under «De unges konsert» på Konsertpaleet i Bergen i 1973 og i 1974 med Oslo Filharmoniske orkester under «Nye Talenters konsert» i Universitetets Aula i Oslo. I 1965 vant hun 1. pris ved konkurransen «Ungdommens Pianomester, eldste klasse» i Universitetets Aula. I tillegg kommer diverse virksomhet som pianist og akkompagnatør, blant annet ved konserter og radioopptak med Aspirant- og Jentekoret og Studiokoret i NRK, Ny Musikk-konserter og urfremføring verk av Magne Hegdal med Guttorm Kittelsen på fløyte. I årene 1973–1991 sang hun i det anerkjente norske kammerkoret Grex Vocalis, og har bidratt på en rekke CD-innspillingen med koret.

TV og radio 
Shetelig er kjent som en av deltakerne på det norske laget i den nordiske musikk-konkurransen Kontrapunkt på NRK TV i 1990, 1992 og 1994. I tillegg var hun programleder i det ukentlige innringerprogrammet Ring inn musikken på NRK P2.

I 2000 var hun deltager i første sesong av reality-serien Muldvarpen på TVNorge.

Publikasjoner 
 Kruse, Gro Shetelig (1993). Gehørutvikling integrert i instrumentalopplæring. Emnehefte 26, Bergen: Norges Musikkorps Forbund
 Kruse, Gro Shetelig (2000). Hører du?: Hørelære VK1 og VK2, musikk/ dans/ drama. Oslo: Gyldendal Undervisning
 Kruse, Gro Shetelig (2000). Hva hører du?: Hørelære VK1 og VK2, musikk/ dans/ drama, arbeidsbok med 2 CD-plater. Oslo: Gyldendal Undervisning
 Kruse, Gro Shetelig (2006). Hører du? - 1: Grunnbok i anvendt musikklære/ hørelære. Oslo: Gyldendal Undervisning
 Bremberg, Brita, Kruse, Gro Shetelig, Mette Stig Nielsen (red.) (2007). Listen to Scandinavia. København: Edition Wilhelm Hansen.
 Bremberg, Brita, Kruse, Gro Shetelig, Mette Stig Nielsen (red.) (2012). Listen to Scandinavia. København: Edition Wilhelm Hansen. Engelsk versjon.

Verv 
 2014–2015 Medlem av evalueringspanel oppnevnt av Kulturdepartementet for å evaluere Den Norske Opera & Ballett
 2013–2014 Medlem av evalueringspanel oppnevnt av Kulturdepartementet for å evaluere orkestrene Bergen Filharmoniske Orkester, Trondheim Symfoniorkester og Det Norske Blåseensemble anno 1734
 2003–2007 Styremedlem i Solistkoret, Oslo
 1996–2003 Medlem av Almennkringkastingsrådet, oppnevnt av Kulturdepartementet.
 1996–2000 Styremedlem i Oslo Filharmoniske Orkester, oppnevnt av Kulturdepartementet.
 1990–1991 Medlem i arbeidsutvalget i Ny Musikk

Referanser

Eksterne lenker 
 Norges musikkhøgskoles ansatte – Gro Shetelig (arkivert versjon)
 Om publikasjonen Listen to Scandinavia

Norske musikkpedagoger
Personer fra Oslo
Norske pianister